Fårup Sommerland, Djurs Sommerland og Legoland. Dette er nogle af de primære grunde til, at nordmænd rejser til Danmark. Og ganske ofte sker det via færgeruten mellem Frederikshavn og Oslo. Stena Line oplyser nu, at de har haft solid sommertrafik i juni, juli og august, hvor trafikparameter i antallet af overførte personbiler var 1 procent højere end forventet. Resten af året ser også lovende ud. Her er bookingerne nemlig 4 procent højere end forventet. Ifølge Stena Line skyldes væksten i høj grad, at både danskere og nordmænd har et ønske om at holde ferie på nære og sikre destinationer. - Vi har altid rejst meget internt i Skandinavien, og med det høje niveau for færgetrafikken i højsommeren 2016 ser det ud til at ske i endnu højere grad end tidligere. Vi ser også en overvægt i, at flere nordmænd rejser til Danmark end omvendt, og her er mange af de danske familieattraktioner i spil, siger Stena Lines linjechef for ruten Frederikshavn-Oslo, Johan Edelman. Her er det især diverse legelande, familieparker og Aalborg Zoo, som er attraktive for turisterne. Derudover viser kundeundersøgelser, at nordmændene er glade for strandene på den danske vestkyst, ligesom de danske kroer er i høj kurs. Til gengæld er danskerne begejstrede for muligheden for at stå på ski og besøge den berømte skihopbakke Holmenkollen og have en aktiv ferie i smukke naturomgivelser.
Sommerens færgetrafik mellem Frederikshavn og Oslo blev større end forventet. Stena Line ser væksten som udtryk for et skandinavisk tilvalg af nære feriedestinationer.